種罌粟
作者：周紫芝
朝代：宋

paragraphs: 牆根有地一弓許，人言可種數十竹。
翁來只作三年留，僅比浮屠桑下宿。
竹成須待五六年，我已歸鄉卜新築。
園夫笑謂主人言，不如鋤苗種罌粟。
二月春風上翠莖，三月輕紅照深綠。
嫣花落盡罌不空，碎粒圓時粟初熟。
乳膏自入崖蜜甜，滿貯醍醐飲僧粥。
與其種竹供後人，孰若栽花資老腹。
人間作計真眼前，萬事皆爾真可憐。
十年種木尚不肯，百年種德知何緣。
倚鋤自顧頗羞澀，病眼對花空惘然。